Árið 2020 verður vonandi gott fyrir sem flesta . Hamingju , velsæld , vinskap og væntumþykju skulum við reyna að ná og sýna sem flestum . Auðvitað munum við stjórnmálamennirnir verða ósammála um margt en vonandi verður hægt að ræða það með rökum . Ríkisstjórnin mun sýna á spilin í vor þegar fjármálaáætlun hennar verður lögð fram . Í haust munum við síðan sjá fjárlög þar sem boðuð verður áframhaldandi stækkun kerfisins með auknu framlagi til ríkisstofnana og ráðuneyta . Vonandi reynist þetta röng spá en með ríkisstjórn sem hefur það að meginmarkmiði að „ hanga saman “ verður ekki mikið um nauðsynlegar kerfisbreytingar . Við erum svo heppin að margir Íslendingar búa yfir sköpunarkrafti og þann kraft verðum við að nýta á næstu árum og áratugum . Þeir sem búa yfir hugmyndum og þekkingu til að breyta til hins betra verða að fá svigrúm til þess . Hugvitsmenn okkar eru víða en hafa of fá tækifæri til að sanna sig . Ríkisstjórnin , sem telur betra að nota neikvæða hvata en jákvæða , er á rangri braut . Settir eru á refsiskattar og gjöld í stað þess að nota jákvæða hvata til breytinga og nýsköpunar . Breytingar í loftslagsmálum verða ekki knúnar fram með því að refsa eða með því að draga úr velmegun . Lausnin felst í nýsköpun og að nýta betur þekkta tækni . Hún felst einnig í því að verðlauna þau fyrirtæki og einstaklinga sem taka þátt í breytingum til batnaðar . Nýta mætti skattkerfið til að hvetja fyrirtæki til að nota hreina orkugjafa fyrir vélar og ökutæki , endurnýta úrgang um leið og minnka hann . Setja fjármuni í þróun umbúða og verðlauna þá sem draga úr umbúðanotkun . Þá mætti merkja vörur með upplýsingum um kolefnisspor svo kaupandinn geti tekið meðvitaða ákvörðun um innkaup sín svo eitthvað sé nefnt . Loftslagsumræðan hefur einkennst af upphópunum og eltingaleik við það að gagnrýna sem mest . Í þættinum Kryddsíld sem sýndur var á gamlársdag á Stöð 2 innlimaði formaður Samfylkingarinnar , Pírata og Viðreisn í sinn flokk og kallaði þá saman umbótaflokka . Þessir meintu umbótaflokkar sem eru eiginlega bara allir Samfylkingarflokkar , kalla á hertar aðgerðir í loftslagsmálum með gamaldags hugmyndafræði í stað þess að koma fram með hugmyndir að jákvæðum lausnum . Sænska stúlkan Gréta hefur kallað á aðgerðir og hvatt til þess að hlustað sé á vísindamenn . Við eigum að draga úr mengun og að hlusta á vísindamenn en þeir eru ekki allir sammála um hversu alvarlegur vandinn er . Gréta hefur líka sagt að fólk ætti helst ekki að nota flugvélar . Slíkt er vitanlega óraunhæft en orð eru til alls fyrst og því ættum við að nota hvatningu Grétu til að finna raunhæfar lausnir og draga úr boðum og bönnum . Tökum forystu í umhverfismálum á jákvæðan hátt , án öfga og upphrópana . Höfundur : Gunnar Bragi Sveinsson , þingmaður Suðvesturkjördæmis og varaformaður Miðflokksins . Pistillinn birtist í Morgunblaðinu þann 6. janúar , 2020